Απόφαση της Επιτροπής

της 20ής Απριλίου 2001

που τροποποιεί την απόφαση 2001/276/ΕΚ έτσι ώστε να ληφθεί υπόψη η υγειονομική κατάσταση στην Αργεντινή

[κοινοποιηθείσα υπό τον αριθμό Ε(2001) 1133]

(Κείμενο που παρουσιάζει ενδιαφέρον για τον ΕΟΧ)

(2001/322/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 72/462/ΕΟΚ του Συμβουλίου, της 12ης Δεκεμβρίου 1972, για τα υγειονομικά προβλήματα και τα προβλήματα υγειονομικού ελέγχου κατά την εισαγωγή βοοειδών, προβατοειδών, αιγοειδών και χοιροειδών, των νωπών κρεάτων και των προϊόντων με βάση το κρέας, προελεύσεως τρίτων χωρών(1), όπως τροποποιήθηκε τελευταία από την οδηγία 97/79/ΕΚ του Συμβουλίου(2), και ιδίως τα άρθρα 3 και 14,

Εκτιμώντας τα ακόλουθα:

(1) Οι υγειονομικοί όροι και η κτηνιατρική πιστοποίηση για εισαγωγές νωπών κρεάτων από την Κολομβία, την Παραγουάη, την Ουρουγουάη, τη Βραζιλία, τη Χιλή και την Αργεντινή, έχουν θεσπισθεί με την απόφαση 93/402/ΕΟΚ της Επιτροπής(3), όπως τροποποιήθηκε τελευταία από την απόφαση 2001/276/EK(4).

(2) Οι εισαγωγές από την Αργεντινή έχουν ανασταλεί με την απόφαση 2001/276/ΕΚ μέχρι τις 15 Απριλίου του 2001 ως μέτρο προφύλαξης μέχρις ότου ληφθούν λεπτομερέστερες πληροφορίες για τις αλλαγές της υγειονομικής κατάστασης στην Αργεντινή και την αναστολή από την Αργεντινή των εξαγωγών της νωπού κρέατος προς τον Καναδά, τη Χιλή και τις ΗΠΑ.

(3) Μετά από αυτή την απόφαση, η αρμόδια αρχή της Αργεντινής ανέστειλε η ίδια τις εξαγωγές προς την Κοινότητα νωπού κρέατος από είδη που είναι ευπαθή προς τον αφθώδη πυρετό, θέσπισε αναδιοργάνωση των κτηνιατρικών υπηρεσιών και εφαρμόζει ένα εντελώς νέο στρατηγικό σχέδιο που περιλαμβάνει περιφερειοποίηση του ελέγχου του αφθώδους πυρετού. Έως ότου καταστεί δυνατό να αξιολογηθούν ορθά αυτές οι αλλαγές, είναι αναγκαίο να παραταθεί η εν λόγω αναστολή.

(4) Η αναστολή των εισαγωγών από την Αργεντινή εφαρμόστηκε με την αντικατάσταση από την απόφαση 2001/276/ΕΚ των παραρτημάτων της απόφασης 93/402/ΕΟΚ. Για λόγους νομικής ασφάλειας, είναι αναγκαίο να θεσπισθεί ένα νέο μέτρο για την πλήρη ενημέρωση αυτών των παραρτημάτων, και, ως εκ τούτου, δεν ενδείκνυται να περιορισθεί εν τω μεταξύ η ισχύς των ισχυόντων παραρτημάτων που εξαιρούν την Αργεντινή. Ωστόσο, η απόφαση για αναστολή των εισαγωγών κρέατος από την Αργεντινή θα επανεξεταστεί εντός δύο μηνών από την κοινοποίησή της.

(5) Η Αργεντινή έπαψε να πιστοποιεί τις αποστολές από τις 13 Μαρτίου του 2001 και, για λόγους νομικής σαφήνειας, οι αποστολές που παράγονται και πιστοποιούνται κατά την ή πριν από αυτή την ημερομηνία πρέπει να γίνονται αποδεκτές.

(6) Πρέπει να τροποποιηθεί η απόφαση 2001/276/ΕΚ.

(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το άρθρο 2 της απόφασης 2001/276/ΕΚ αντικαθίσταται από το ακόλουθο: "Τα κράτη μέλη δέχονται αποστολές που παρήχθησαν και πιστοποιήθηκαν στις ή πριν από τις 13 Μαρτίου 2001."

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 20 Απριλίου 2001.

Για την Επιτροπή

David Byrne

Μέλος της Επιτροπής

(1) ΕΕ L 302 της 31.12.1972, σ. 28.

(2) ΕΕ L 24 της 30.1.1998, σ. 31.

(3) ΕΕ L 179 της 22.7.1993, σ. 11.

(4) ΕΕ L 95 της 5.4.2001, σ. 41.